Αρνάκι φρικασέ
Το απόλυτο αρνάκι φρικασέ γίνεται φυσικά και με κατσικάκι και το απολαμβάνουμε τόσο το Μεγ. Σάββατο μετά την Ανάσταση όσο και την Κυριακή της Λαμπρής.
1.800 γρ. αρνάκι (ή κατσικάκι) από μπούτι ή σπάλα, με το κόκαλο, κομμένο σε μερίδες, 2 ξερά κρεμμύδια, ψιλοκομμένα, 300 ml λευκό ξηρό κρασί, 1 κιλό μαρούλια, πλυμένα, στεγνά και μέτρια κομμένα, 200 γρ. φρέσκα κρεμμυδάκια, χοντροκομμένα, 1 ματσάκι άνηθος, ψιλοκομμένος, 4 αυγά, ο χυμός από 3-4 λεμόνια, 4 κουτ. σούπας ελαιόλαδο, αλάτι, φρεσκοτριμμένο πιπέρι
Πλένουμε και στεγνώνουμε καλά τα κομμάτια του κρέατος.Τα αλατοπιπερώνουμε γενναιόδωρα και τα σοτάρουμε στην πιο μεγάλη κατσαρόλα που διαθέτουμε, στο ελαιόλαδο, για 4-5 λεπτά, μέχρι να ροδίσουν από όλες τις μεριές.Προσθέτουμε το ξερό κρεμμύδι, το σοτάρουμε για 2-3 λεπτά, μέχρι να μαραθεί και σβήνουμε με το κρασί.Μαγειρεύουμε για 2-3 λεπτά, μέχρι να εξατμιστεί το αλκοόλ, και ρίχνουμε όσο νερό χρειαστεί, ώστε να καλυφθούν καλά τα κομμάτια του κρέατος.Αφήνουμε να πάρει μία βράση, χαμηλώνουμε τη φωτιά και σιγομαγειρεύουμε για περίπου 1 ώρα και 45 λεπτά, με σκεπασμένη κατσαρόλα, μέχρι να μαλακώσει καλά το κρέας.Στη διάρκεια του μαγειρέματος προσθέτουμε, αν χρειαστεί, κι άλλο νερό.Ρίχνουμε τα μαρούλια, το φρέσκο κρεμμυδάκι, και μαγειρεύουμε για ακόμα 15 λεπτά, μέχρι να μαλακώσουν.Τα χόρτα θα βγάλουν και τα δικά τους υγρά, ωστόσο, αν χρειαστεί, προσθέτουμε λίγο νερό, ώστε να υπάρχει άφθονο ζουμί στην κατσαρόλα, για να φτιάξουμε και το αυγολέμονο. Ρίχνουμε τον άνηθο, αλάτι και πιπέρι, ανακατεύουμε και αποσύρουμε από τη φωτιά.Σε ένα βαθύ μπολ χτυπάμε τα αυγά με το σύρμα μέχρι να αφρατέψουν.Ρίχνουμε σταδιακά τον χυμό λεμονιού, συνεχίζοντας το ανακάτεμα.Προσθέτουμε σταδιακά όσο περισσότερο από το ζεστό ζουμί της κατσαρόλας μπορούμε, χτυπώντας το μείγμα συνέχεια, μέχρι να ζεσταθεί καλά.Περιχύνουμε το φαγητό και σείουμε την κατσαρόλα για να ενσωματωθεί το αυγολέμονο και το φαγητό να γίνει μια πυκνή, δεμένη σούπα, σαν τη μαγειρίτσα.Σερβίρουμε αμέσως και συνοδεύουμε με φρέσκο ψωμί.
Κατσίκι,Σέσκουλα,Πάσχα